वाशिंगटन। विश्व बैंक ने अपनी कारोबारी जरूरतों को पूरा करने के लिए भारत में 300 नए पद सृजित करने की योजना बनाई है। इसी के साथ विश्व बैंक अगले तीन साल में ग्लोबल स्तर पर 500 नौकरियों की कटौती करेगा। 4500 कर्मचारियों की संख्या वाले इस बैंक की विभिन्न शाखाओं में यह कटौती का हिस्सा 11 फीसद तक का है। बैंक ने महीनों तक अपनी कारोबारी रणनीति की समीक्षा के बाद 500 नौकरियों की कटौती करने और खाली पड़े 70 स्थानों को रद्द करने का भी फैसला किया है। कटौती में शोध, वित्त, मानव संसाधन जैसे प्रमुख क्षेत्र भी शामिल हैं। विश्व बैंक समूह के अध्यक्ष जिम यॉन्ग किम ने एक बयान में कहा कि संस्थागत, गवर्नेंस और प्रशासनिक इकाइयों में काम कर रहे कर्मचारियों के बारे में कुछ अहम फैसले लिए गए हैं।